P6_TA(2006)0276

Kystfiskeriet

Europa-Parlamentets beslutning om kystfiskeriet og kystfiskerisamfundenes problemer (2004/2264(INI))

Europa-Parlamentet,

- der henviser til den fælles fiskeripolitik,

- der henviser til forordningerne i forbindelse med Den Europæiske Fiskerifond,

- der henviser til artikel 11 i Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet [1],

- der henviser til sin beslutning af 5. april 2001 om sikkerhed og ulykkesårsager i forbindelse med fiskeri [2],

- der henviser til Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik [3],

- der henviser til Rådets forordning (EF) nr. 1421/2004 af 19. juli 2004 om ændring af forordning (EF) nr. 2792/1999 om de nærmere regler og betingelser for Fællesskabets strukturforanstaltninger for fiskeriet [4],

- der henviser til sin beslutning af 15. december 2005 om kvinders netværk: Fiskeri, landbrug og diversificering [5],

- der henviser til Lissabon-strategien,

- der henviser til forretningsordenens artikel 45,

- der henviser til betænkning fra Fiskeriudvalget og udtalelse fra Udvalget om Kvinders Rettigheder og Ligestilling (A6-0141/2006),

A. der henviser til, at kystfiskeriet, navnlig småfiskeri og det traditionelle fiskeri, yder et betragteligt bidrag til kystsamfundenes socioøkonomiske velbefindende, idet det bidrager til den lokale udvikling, jobbevarelse og -skabelse både upstream og downstream, forsyninger af friske fisk samt bevarelse af de traditionelle lokale kulturer,

B. der henviser til, at den økonomiske og sociale krise i fiskerisektoren især berører de mindre konkurrencedygtige flådesegmenter, navnlig inden for kystfiskeriet,

C. der henviser til, at der i øjeblikket findes en række forskellige foranstaltninger vedrørende forskelligen aspekter af småfiskeriet i en række fællesskabsforordninger,

D. der henviser til, at den fælles fiskeripolitik og instrumenterne deri, navnlig for så vidt angår den fremtidige Europæiske Fiskerifond (EFF), skal tage hensyn til kystfiskeriet og tilpasses de specifikke problemer deri, frem for alt vedrørende småfiskeriet og det traditionelle kystfiskeri,

E. der henviser til, at det er vigtigt at sikre fremtiden for kystfiskeriet i EU i lyset af dets vigtige bidrag til beskæftigelsen i kystområderne, idet der tages højde for behovet for at undgå overkapacitet i dette segment af flåderne og den deraf følgende udtynding i ressourcerne,

F. der henviser til, at der trods stor arbejdsløshed og en aldrende kystfiskerbefolkning er alvorlig mangel på rekruttering af unge i visse kystområder,

G. der henviser til, at afhængigheden af fiskeriet og dermed beslægtede industrier er stor i visse kystområder, navnlig i øområder og fjerntliggende kystområder,

H. der henviser til, at Fællesskabets støtte har sikret konkurrenceevne og økonomisk rentabilitet i en stor del af forarbejdningssektoren i de fjernestliggende regioner,

I. der henviser til, at der er en alvorlig mangel på nøjagtige statistiske oplysninger om kystfiskerisektoren i mange medlemsstater, hvilket gør det umuligt at foretage seriøse analyser og sammenligninger af sektoren,

J. der henviser til, at et nyt fællesskabsinitiativ kan være gavnligt for den fremtidige udvikling i sektoren,

K. der i lyset af den afgørende rolle, som de repræsentative organisationer i sektoren og de lokale myndigheder potentielt kan spille i sektorens udvikling på lokalt plan, henviser til, at der er behov for, at projekter og foranstaltninger, som udvikles af ovenstående aktører til støtte for kystfiskeriet, herunder især småfiskeriet og det traditionelle fiskeri, fremmes og støttes på fællesskabsplan,

L. der henviser til, at det er vigtigt for kystfiskere at deltage i handelsprocessen, således at mekanismerne for markedsføring af deres produkter styrkes, og der tilskyndes til en revision af den fælles markedsordning for fiskeriprodukter med henblik på at sikre rimeligere priser ved det første salg og fremme en bedre fordeling af merværdien i hele værdikæden,

M. der henviser til, at det er afgørende at sikre kystfiskernes og deres repræsentative organisationers deltagelse i beslutningsprocessen i forbindelse med den fælles fiskeripolitik, beskyttelse af havmiljøet og genopretning af fiskebestandene, idet anvendelse af samforvaltningsprincippet og decentralisering af den fælles fiskeripolitik fremmes,

N. der henviser til de usikre indkomster og lønninger i sektoren som følge af den anvendte markedsføringspraksis og prisdannelsesmetoderne ved det første salg samt til kystfiskeriets uregelmæssige karakter,

O. der henviser til, at kystfiskerisektoren også påvirkes af stigningen i de variable omkostninger sammen med den store ustabilitet i brændstofpriserne,

P. der henviser til, at der er voksende spændinger vedrørende og konkurrence om fiskeressourcerne mellem de kystfiskere, der lever af deres fiskeri, og lystfiskerne, og det er et problem, som der må tages fat på,

Q. der henviser til, at det er nødvendigt at sikre, at kystfiskeriets teknikker også bidrager til at forbedre miljøbeskyttelsen og sikre en bæredygtig udvikling af fiskerisektoren,

R. der henviser til behovet for at tilskynde til professionel uddannelse af kystfiskere,

1. understreger, at kystfiskeriet yder et afgørende bidrag ikke blot til lokaløkonomier, men også til at bevare samfundsstrukturen i kystområder, da det bidrager til at skabe flere arbejdspladser i forhold til fangstmængden end andre segmenter af flåderne, navnlig i ø-områder eller fjerntliggende kystområder;

2. mener, at kystfiskeriet er af væsentlig betydning for at bevare kulturelle traditioner og praksis, idet det sikrer ikke blot beskyttelse af den kulturelle mangfoldighed i de pågældende regioner, men også hele kystsamfunds overleven; mener desuden, at disse traditioner og denne praksis skal bevares;

3. erkender, at kystfiskeriet kan og skal spille en konstruktiv rolle for beskyttelsen af havmiljøet ved kysterne;

4. erkender imidlertid, at kystflåderne også kan bidrage til udtynding i ressourcerne, hvis deres kapacitet bliver for stor;

5. mener, at medlemsstaterne som en del af regionalpolitikken bør anvende fælles mekanismer til at beskytte kystfiskeriet med henblik på at sikre dets overlevelsesevne samt gøre opfyldelse af målene og gennemførelse af specifikke bestemmelser afhængig af naturforholdene i kystzonerne og af ressourcebeskyttelsen; henviser til, at kystzoner er områder, hvor mange fiskearter, herunder industrifisk, yngler, og ungfisk opdrættes;

6. mener imidlertid, at der er behov for vedvarende forskning i kystfiskeriets rolle og virkning med henblik på — ligesom for al anden fiskerivirksomheds vedkommende — at sikre, at det holdes på et bæredygtigt niveau;

7. mener, at der er behov for specifik forskning i spørgsmålet om beskyttelse af fiskeri inden for tre sømil fra kysten med fartøjer på op til 12 meters længde, som bruger passive redskaber;

8. foreslår afskaffelse af fangstredskaber, som bringer kystbestandenes bæredygtighed og den samfundsstruktur, der er knyttet til fiskerisektoren i fare;

9. anerkender, at det er vanskeligt at udarbejde en fælles definition af kystfiskeri, og mener derfor, at der er et presserende behov for at fastlægge minimumkriterier, der er acceptable for alle, og som skaber den nødvendige balance mellem kystfiskeri, nærfiskeri og fritidsfiskeri;

10. mener, at minimumskriterierne skal tage hensyn til bl.a. følgende aspekter:

a) kystfiskeri af mindre omfang

b) fartøjernes længde

c) afstanden fra den hjemhavn, som fartøjerne fisker fra, under hensyntagen til de forskellige geografiske og maritime forhold i medlemsstaterne

d) det maksimale tidsrum, som et fartøj er væk hjemmefra

e) fartøjer, der returnerer i havn hver dag og sælger deres fangst frisk;

11. mener, at en harmoniseret fremgangsmåde for indsamling af data om kystfiskeriet er vigtig for at skaffe nøjagtige data om kystfiskerivirksomheden — hvilket er en forudsætning for fastlæggelse af en fælles definition;

12. opfordrer Kommissionen til omgående at foreslå metoder til harmonisering af kystfiskeriet i hele EU, idet der tages højde for de enkelte nationale og regionale fiskeriers karakteristika;

13. understreger, at der et presserende behov for at tage fat på de mange problemer i kystfiskerisektoren, navnlig for så vidt angår forvaltning, strukturelle forbedringer, udvikling og uddannelse;

14. mener, at det er vigtigt at inddrage kystfiskerne og kystfiskerisamfundene mere direkte i forarbejdning og handel med henblik på at styrke deres indkomstgrundlag og forbedre deres levestandard;

15. foreslår bibeholdelse af støtten i sektoren til forarbejdning af fiskeriprodukter i de fjernestliggende regioner, herunder især støtte til olivenolie, som anvendes til tunkonserves;

16. opfordrer Kommissionen til at anerkende kystfiskeriets og det traditionelle fiskeris specifikke karakteristika i den fælles fiskeripolitik samt til at vurdere, hvorvidt de eksisterende instrumenter er egnede til at opfylde sektorens behov og tilpasse dem derefter;

17. anerkender, at der i den nuværende EU-lovgivning findes bestemmelser, der specifikt behandler forvaltning og strukturel forbedring af kystfiskerisektoren;

18. mener, at det vil være hensigtsmæssigt, at den nye europæiske fiskeripolitik finansierer tilvejebringelsen af brændstofeffektive motorer og miljøvenlige fiskeredskaber og forbedringer af arbejdsvilkårene ombord for kystfiskeriet, forudsat at dette ikke fører til en forøgelse af kapaciteten;

19. opfordrer Kommissionen til at finansiere moderniseringen af kystfiskerifartøjer;

20. opfordrer derfor Kommissionen til at vedtage et nyt fællesskabsinitiativ til denne vigtige erhvervssektor;

21. opfordrer yderligere Kommissionen til i denne forbindelse at sikre, at der stilles specifikke og passende økonomiske midler til rådighed, så der er mulighed for at gennemføre eventuelle nye politikker på behørig vis;

22. understreger, at kystforvaltningsplanerne (Coastal Management Plans — CMPs) i de få medlemsstater, hvor de findes, har haft positive virkninger for sektoren, og mener derfor, at kystforvaltningsplaner bør indgå som et vigtigt element i ethvert nyt EU-initiativ;

23. påpeger, at den nuværende faglige uddannelse i kystfiskerisektoren i medlemsstaterne enten er fuldstændig utilstrækkelig eller ikke-eksisterende;

24. påpeger, at der er behov for straks at etablere et uddannelsesprogram, som omfatter sikkerhed på arbejdspladsen i fiskeriindustrien, beskyttelse af havmiljøet, beskyttelse af ressourcerne, beskyttelse af hav- og kystzoner, fangstkvalitet og markedsføring og forvaltning i fiskeriforarbejdningssektoren;

25. bekræfter, at relevant og specifik uddannelse er vigtig, hvis de unge i kystområderne skal opmuntres til at videreføre kystfiskeriet og dets traditioner;

26. opfordrer derfor Kommissionen til at forelægge specifikke uddannelsesprogrammer som led i et nyt fællesskabsinitiativ for kystfiskerisektoren, navnlig for at tilskynde unge fagfolk til at indtræde i sektoren og for at tilvejebringe passende finansiering med henblik på at sikre, at disse programmer gennemføres fuldt ud og bliver en succes;

27. anmoder i denne forbindelse yderligere om, at der gøres den fornødne reklame for de foranstaltninger, der iværksættes, for at sikre, at udførlige oplysninger om uddannelsesmulighederne er let tilgængelige for alle interesserede parter;

28. mener, at al ny lovgivning i kystfiskerisektoren skal tage særligt hensyn til behovet for at etablere og bevare en sikkerhedskultur, hvor der gives højeste prioritet til sikkerhed, og for at sikre, at særlige sikkerhedsregler for kystfiskerisektoren gennemføres på behørig vis; fastholder, at en sådan sikkerhedskultur skal starte med at sikre en mere sikker og moderne flåde med kapacitet til nyt sikkerhedsudstyr og -materiale, idet det i denne forbindelse er nødvendigt fortsat at yde støtte til fornyelse og modernisering af flåden under den fremtidige EFF, som Europa-Parlamentet allerede har godkendt;

29. erkender, at kvinder spiller en vigtig rolle i kystfiskerisektoren, navnlig for så vidt angår forvaltning, salg og markedsføring, akvakultur, forarbejdning og forskning;

30. mener, at kvindenetværk kan yde et større bidrag til den socioøkonomiske udvikling i fiskeriafhængige samfund og navnlig i kystsamfund;

31. opfordrer Kommissionen og medlemsstaterne til under behandling af alle situationer og problemer i forbindelse med kystfiskeriet og i forbindelse med pilotprojekter, der finansieres via den fælles fiskeripolitik og strukturfondene, systematisk at tage hensyn til kønsaspektet og ligestillingen mellem mænd og kvinder, eftersom dette fiskeri er karakteriseret ved en økonomisk struktur, der først og fremmest er baseret på små familievirksomheder, hvor kvinderne spiller en afgørende rolle, der skal anerkendes både retligt og socialt;

32. mener, at de ændringer, der er ved at ske i de samfund, som er afhængige af kystfiskeri, berører kvinderne både direkte og indirekte, og opfordrer derfor Kommissionen til at støtte de specifikke projekter, der har til formål at anerkende, stimulere og diversificere kvindernes rolle inden for de fiskerirelaterede områder, og til med henblik på at sikre diversificeringen af aktiviteterne og omstillingen af disse samfund at gennemføre løsninger, der ikke blot støttes af lokale, regionale og nationale regeringer samt af EU, men også udmærker sig ved, at mænd og kvinder deltager på lige vilkår;

33. opfordrer Kommissionen til i samarbejde med det fremtidige Europæiske Institut for Ligestilling mellem Mænd og Kvinder på den ene side at indsamle og analysere kønsspecifikke oplysninger om kystfiskeriet og på den anden side at finde og tilbyde løsninger på kvindernes specifikke problemer i kystfiskerisamfundene;

34. konstaterer, at de ofte vanskelige arbejdsvilkår for de kvinder, der er direkte involveret i kystfiskeriet, kan påvirke deres helbred, men at disse kvinder i de fleste tilfælde ikke har nogen legal arbejdsmæssig status og derfor ikke har adgang til sundhedssystemet på lige vilkår; opfordrer derfor Kommissionen og medlemsstaterne til at finde en hurtig løsning på dette problem ved at gennemføre de nødvendige foranstaltninger for at sikre disse kvinders økonomiske og sociale rettigheder og især deres ret til adgang til social sikring og sundhedsvæsenet, samt foranstaltninger, der har til formål at øge deres sikkerhed og beskytte deres helbred under arbejdet;

35. mener principielt, at kystfiskere, mindre forarbejdningsvirksomheder og andre kystbaserede foretagender, der er direkte involveret i eller påvirket af kystfiskerivirksomhed, bør inddrages i forvaltningen af sektoren;

36. opfordrer Kommissionen til at høre kystfiskerisektoren og til at sikre, at denne sektor på det relevante politiske niveau inddrages aktivt i den beslutningstagning, der direkte berører den;

37. mener, at de regionale rådgivende råd har en væsentlig rolle at spille i denne forbindelse;

38. kræver, at Kommissionen giver Parlamentet en tilbagemelding om et eventuelt initiativ, som omfatter særbehandling af kystfiskeriet;

39. pålægger sin formand at sende denne beslutning til Rådet og Kommissionen samt til medlemsstaternes regeringer.

[1] EFT L 337 af 30.12.1999, s. 10. Ændret ved forordning (EF) nr. 485/2005 (EUT L 81, 30.3.2005, s. 1).

[2] EUT C 21 E af 24.1.2002, s. 359.

[3] EUT L 358 af 31.12.2002, s. 59.

[4] EUT L 260 af 6.8.2004, s. 1.

[5] "Vedtagne tekster", P6_TA(2005)0532.

--------------------------------------------------